CELEX: 32021D2314
Language: lt
Date: 2021-12-14 00:00:00
Title: Komisijos įgyvendinimo sprendimas (ES) 2021/2314 2021 m. gruodžio 14 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „EVE iniciatyvą įvesti sprendimo teisę“ (Iniciativa EVE para la creación del derecho de decisión) (Tekstas autentiškas tik ispanų kalba)

2021 12 28   
               
               
                  LT
               
               
                  Europos Sąjungos oficialusis leidinys
               
               
                  L 464/14
               
            
         KOMISIJOS ĮGYVENDINIMO SPRENDIMAS (ES) 2021/2314
         2021 m. gruodžio 14 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „EVE iniciatyvą įvesti sprendimo teisę“ (Iniciativa EVE para la creación del derecho de decisión)
         (Tekstas autentiškas tik ispanų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 4 dalį,
         kadangi:
         
                     (1)
                  
                  
                     2021 m. rugsėjo 9 d. Komisijai buvo pateiktas prašymas užregistruoti Europos piliečių iniciatyvą „EVE iniciatyvą įvesti sprendimo teisę“ (isp. Iniciativa EVE para la creación del derecho de decisión);
                  
               
                     (2)
                  
                  
                     2021 m. spalio 5 d. sprendimu rašto forma (C(2021)7294 final) Komisija pagal Reglamento (ES) 2019/788 6 straipsnio 4 dalį informavo organizatorių grupę, kad to reglamento 6 straipsnio 3 dalies pirmos pastraipos a, d ir e punktuose nustatyti registracijos reikalavimai yra įvykdyti ir kad 6 straipsnio 3 dalies pirmos pastraipos b punktas netaikomas. Tačiau Komisija taip pat paaiškino, kad iniciatyva neatitinka Reglamento (ES) 2019/788 6 straipsnio 3 dalies pirmos pastraipos c punkto reikalavimo. Todėl Komisija, remdamasi Reglamento (ES) 2019/788 6 straipsnio 4 dalies pirma pastraipa, paragino organizatorių grupę iš dalies pakeisti savo iniciatyvą. Komisija atkreipė organizatorių grupės dėmesį į tai, kad Reglamentu (ES) 2019/788 neleidžiama piliečių iniciatyvomis teikti pasiūlymų dėl Sutarčių peržiūros. Be to, Komisija paprašė organizatorių grupės nurodyti, kokį Sąjungos teisės aktą jie jos prašo pasiūlyti, ir paaiškinti tokio (-ių) teisės akto (-ų) turinį;
                  
               
                     (3)
                  
                  
                     2021 m. spalio 19 d. organizatorių grupė nusiuntė raštą Komisijos tarnyboms, kuriame pasiteiravo dėl i) reikalavimo pateikti pasiūlymą ir nurodė, kad pasiūlymus dėl teisės aktų turi rengti Komisija, ir ii) iniciatyvos nagrinėjimo ir galimybės susitikti su Komisijos atstovais siekiant kartu įvertinti siūlomą EVE projektą (taip būtų siekiama prisidėti prie naujos sprendimo teisės sukūrimo) ir parengti iniciatyvos turinį (klaidingai nurodytas Reglamento (ES) 2019/788 15 straipsnis, kuris taikomas tik galiojančioms iniciatyvoms). 2021 m. lapkričio 5 d. atsakyme Komisijos tarnybos pakartojo, kad iniciatyvos tikslai turi atitikti Reglamento (ES) 2019/788 6 straipsnio 3 dalyje nustatytas sąlygas;
                  
               
                     (4)
                  
                  
                     2021 m. lapkričio 17 d. organizatorių grupė iš naujo pateikė iniciatyvą. Nors iniciatyva buvo performuluota, jos esmė liko nepakitusi, nepaisant Komisijos raginimo atsižvelgti į 2021 m. spalio 5 d. sprendime pateiktą vertinimą;
                  
               
                     (5)
                  
                  
                     nurodyti tokie iniciatyvos tikslai: „Atsižvelgdami į dokumentus, pridėtus prie dokumento pavadinimu „EVE Initiative PROPOSAL“, prašome Europos Komisijos parengti kokį nors (teisės) aktą, kurio gali prireikti, kad ji galėtų įvesti (žmogaus) sprendimo teisę, ir perduoti šį aktą viešosioms institucijoms. Taip būtų sukurta tiesioginės demokratijos sistema, pagal kurią piliečiai galėtų kolektyviai spręsti dėl bendrų ar viešų reikalų, taip drauge naudodamiesi žmonių suverenumo teise tiek su atstovais, tiek be jų. Atsižvelgiant į šio prašymo mastą, kartu su iniciatyva pateiktas pasiūlymo projektas, kuriuo būtų galima pasinaudoti įvedant sprendimo teisę. Todėl taip pat prašoma apsvarstyti šias tris galimybes: 1) ES ir jos institucijos galėtų pačios įvesti iniciatyvoje prašomą įvesti teisę; 2) ES galėtų sukurti specialų būdą, kaip iš anksto išnagrinėti pasiūlymo įgyvendinamumą ir vėliau užtikrinti, kad jis būtų parengtas su visomis galimomis kompetentingomis ES institucijomis; 3) ES galėtų suteikti leidimą parengti ir viešai išbandyti pasiūlymą; šis leidimas būtų suteiktas tik atitinkamai šaliai arba tik šiam pasiūlymui.“ Iniciatyvoje taip pat teigiama, kad ja siekiama bendro tikslo „parengti kokį nors aktą ar priemonę, reikalingą Europos piliečių iniciatyvos dalykui nustatyti“, o tai tikriausiai reiškia, kad reikia parengti „sprendimo teisės“ (naują teisę įtvirtinančio projekto) turinį ir (arba) šį projektą įgyvendinti;
                  
               
                     (6)
                  
                  
                     šia iniciatyva organizatorių grupė siekia paraginti Komisiją pateikti pasiūlymą dėl naujos pagrindinės teisės įvedimo. Raginama sukurti Sąjungos institucijų lygmens „tiesioginės demokratijos sistemą“, pagal kurią piliečiai gali „kolektyviai“ spręsti dėl „bendrų ar viešų reikalų“, taip drauge naudodamiesi „žmonių suverenumo“ teise. Organizatorių grupės manymu, tai turėtų būti pasiekta 1) Europos Sąjungai imantis veiksmų savo iniciatyva, 2) suteikiant leidimą plėtoti tikslą EVE iniciatyvos ir projekto privačiam atstovui arba 3) kartu vykdant EVE projektą. Organizatorių grupė patikslina, kad dėl tokio pasiūlymo gali tekti keisti Sutartis, tačiau, jų nuomone, Reglamentu (ES) 2019/788 suteikiama galimybė piliečių iniciatyvose prašyti Komisijos pateikti tokį pasiūlymą. Organizatorių grupė siūlo, kad jei būtų pasirinktas 2 arba 3 variantas, Komisija suteiktų leidimą vykdyti privatų projektą (EVE projektas), kuriuo būtų siekiama prisidėti prie naujos pagrindinės teisės įvedimo. Visi kiti lydimajame dokumente išdėstyti tikslai padeda siekti bendro tikslo – įvesti šią naują teisę;
                  
               
                     (7)
                  
                  
                     pagal ES sutarties 11 straipsnio 4 dalies pirmą pastraipą ir Reglamento (ES) 2019/788 1 straipsnį Europos piliečių iniciatyva – tai iniciatyva, kuria Komisija raginama, neviršydama savo įgaliojimų, pateikti atitinkamą pasiūlymą tam tikru klausimu, dėl kurio piliečiai mano, kad Sutartims įgyvendinti reikalingas Sąjungos teisės aktas, ir kuriai pritarė ne mažiau kaip vienas milijonas reikalavimus atitinkančių pasirašiusiųjų iš ne mažiau kaip ketvirtadalio visų valstybių narių. Pagal Reglamento (ES) 2019/788 6 straipsnio 3 dalies pirmos pastraipos c punktą Komisija piliečių iniciatyvos neregistruoja, jei ji yra „akivaizdžiai viršijanti Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis“;
                  
               
                     (8)
                  
                  
                     savo sprendime byloje T-611/19 Bendrasis Teismas nusprendė, kad teisės akto sąvoka, apibrėžta ES sutarties 11 straipsnyje ir Europos Parlamento ir Tarybos reglamento (ES) Nr. 211/2011 (2) 2 straipsnio 1 punkte ir 4 straipsnio 2 dalies b punkte, pagal SESV 288 straipsnį reiškia institucijų priimtus reglamentus, direktyvas, sprendimus, rekomendacijas ir nuomones. Reglamentas (ES) Nr. 211/2011 panaikintas 2020 m. sausio 1 d. ir pakeistas Reglamentu (ES) 2019/788. Tačiau piliečių iniciatyvos taikymo sritis ir teisinės registracijos sąlygos nepasikeitė. Reglamentu (ES) 2019/788 neleidžiama, kad piliečių iniciatyvomis būtų prašoma Komisijos siūlyti keisti Sutartis, nes juo leidžiama tik prašyti Komisijos, kad ji, neviršydama savo įgaliojimų, pasiūlytų antrinės teisės aktus, reikalingus Sutartims įgyvendinti;
                  
               
                     (9)
                  
                  
                     kaip pripažįsta pati organizatorių grupė, iniciatyvos tikslas būtų pasiektas pakeitus Sutartis ir jo nebūtų galima pasiekti teisės aktais, pavyzdžiui, nurodytais SESV 288 straipsnyje. Be to, kadangi iniciatyvoje siūloma pradėti privatų projektą (EVE projektą), kuriuo būtų siekiama prisidėti prie naujos sprendimo teisės kūrimo, Komisija pažymi, kad tai taip pat nebūtų susiję su pasiūlymu dėl tokio teisės akto;
                  
               
                     (10)
                  
                  
                     dėl šių priežasčių iniciatyva „EVE iniciatyva įvesti sprendimo teisę“ yra akivaizdžiai viršijanti Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis, kaip nurodyta Reglamento (ES) 2019/788 6 straipsnio 4 dalies trečios pastraipos c punkte;
                  
               
                     (11)
                  
                  
                     todėl prašymas užregistruoti turėtų būti atmestas,
                  
               PRIĖMĖ ŠĮ SPRENDIMĄ:
         
            1 straipsnis
            Europos iniciatyva „EVE iniciatyva įvesti sprendimo teisę“ (isp. Iniciativa EVE para la creación del derecho de decisión) neregistruojama.
         
         
            2 straipsnis
            Šis sprendimas skirtas piliečių iniciatyvos „EVE iniciatyvos įvesti sprendimo teisę“ organizatorių grupei, kuriai kaip kontaktiniai asmenys atstovauja Eberardo SÁNCHEZ ir Juan Carlos ESCUDERO GONZÁLEZ.
         
         
            Priimta Strasbūre 2021 m. gruodžio 14 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  2011 m. vasario 16 d. Europos Parlamento ir Tarybos reglamentas (ES) Nr. 211/2011 dėl piliečių iniciatyvos (OL L 65, 2011 3 11, p. 1).